แนะตรวจสอบกรมธรรม์ก่อนเดินทาง
สมาคมประกันชีวิตไทยแนะตรวจสอบกรมธรรม์ก่อนเดินทาง
10 พ.ค. 2554

สมาคมประกันชีวิตไทยแนะตรวจสอบกรมธรรม์ก่อนเดินทาง
นางบุษรา  อึ๊งภากรณ์  ผู้อำนวยการสมาคมประกันชีวิตไทย เปิดเผยว่า ในช่วงวันหยุดยาวระหว่างวันที่ 13 – 17 พฤษภาคม 2554 ที่กำลังจะถึงนี้ จะมีประชาชนจำนวนมากเดินทางไปต่างจังหวัดหรือกลับภูมิลำเนา ต้องเสี่ยงต่อการประสบอุบัติภัยต่างๆบนท้องถนนมากกว่าการดำรงชีวิตตามปกติ จึงขอให้ผู้เอาประกันภัยรักษาสถานภาพของกรมธรรม์ประกันภัยให้มีผลบังคับอยู่เสมอ โดยให้ความสำคัญกับการชำระเบี้ยประกันภัยเมื่อครบกำหนดก่อนออกเดินทางท่องเที่ยว เพื่อช่วยแบ่งเบาภาระค่าใช้จ่ายการรักษาพยาบาลต่างๆหากเกิดเหตุการณ์ที่ไม่คาดคิดขึ้น 
สำหรับ สถิติของกรมป้องกันและบรรเทาสาธารณภัยในช่วงเทศกาลสงกรานต์ระหว่างวันที่ 11 – 17 เมษายน 2554 ที่ผ่านมา มียอดผู้เสียชีวิตมากถึง 271 คน มีผู้เอาประกันชีวิตที่กรมธรรม์ประกันภัยมีผลบังคับอยู่ 44 คน ทายาทได้รับเงินผลประโยชน์รวมทั้งสิ้น 14.07 ล้านบาท แบ่งเป็นผลประโยชน์กรณีมรณกรรม 11.61 ล้านบาท และ ผลประโยชน์กรณีประสบอุบัติเหตุ 2.46 ล้านบาท  แต่มีผู้เอาประกันภัยที่กรมธรรม์ประกันภัยขาดผลบังคับและเสียชีวิตในช่วงเทศกาลสงกรานต์ดังกล่าว จำนวน 5 คน ทำให้ไม่ได้รับเงินผลประโยชน์ใดๆตามกรมธรรม์ประกันภัย ซึ่งคิดเป็นเงินเอาประกันภัยรวม 8 แสนบาท